በሃይማኖት ስም የሚፈጸምን የሽብር ጥቃት እንደሚቃወም የአዲስ አበባ አስተዳደር የሃይማኖት ተቋማት ጉባኤ ጽህፈት ቤት አስታወቀ
አዲስ አበባ ፣ ሀምሌ 27 ፣ 2005 (ዋኢማ) – በሃይማኖት ስም ስውር የፖለቲካ አጀንዳ የሚያራምዱና በሃይማኖት አባቶች እንዲሁም ንጹሃን ዜጎች ላይ የሽብር ጥቃት የሚፈጽሙ አካላትን አጥብቆ እንደሚቃወም የአዲስ አበባ አስተዳደር የሃይማኖት ተቋማት ጉባኤ ጽህፈት ቤት አስታወቀ ።ጽህፈት ቤቱ ዛሬ በሰጠው መግለጫ ህብረተሰቡም ሆነ የሃይማኖት ተቋማት ለእንደነዚህ አይነት ግለሰቦችም ሆነ ቡድኖች መደበቂያ ሊሆን እንደማይገባው ነው ያሳሰበው ።የአዲስ አበባ አስተዳደር የሃይማኖት ተቋማት ጉባኤ ጽህፈት ቤት ዛሬ በሰጠው መግለጫ ፥  ኢትዮጵያ ለብዙ ዘመናት የተለያዩ ሃይማኖቶች በጋራ ተከባብረውና ተቻችለው የሚኖሩባት ፣ የሃይማኖት አባቶች የሚከበሩባት እንዲሁም ለሌላው ዓለም የሰላምና የመቻቻል ተምሳሌት ሆና መቆየቷን አስታውሷል ።በተለይም የህዝቦች የእምነት ነጻነትና እኩልነት ተከብሮ ፥ መንግስት በሃይማኖት ፤ ሃይማኖትም በመንግሰት ጣልቃ የማይገቡበትና መንግስታዊ ሃይማኖት የማይፈቀድበት ህገመንግስት ያላት ሃገር መሆኗንም በጉልህ አንስቷል ።ይሁንና ከላይ የተጠቀሱት ሁኔታዎችን በሚጻረር መልኩ ፥  ከቅርብ ጊዜ ወዲህ እየተስተዋለ ያለው የሃይማኖት አክራሪነት እንቅስቃሴ ፈጽሞ ተቀባይነት የሌለው መሆኑን ነው የጽህፈት ቤቱ የቦርድ ሰብሳቢ የሆኑት ርዕሰ ደብር በሪሁን አርአያ የተናገሩት ። በተለይም ሃገሪቱ ከጀመረችው የእድገት ግስጋሴ ለማደናቀፍ እና የህዝቦቿን ሰላም ለማደፍረስ በሃይማኖት ስም ስውር የፖለቲካ አጀንዳ የሚያራምዱ አካላትን ጽህፈት ቤቱ አጥብቆ ይቃወማል ።ለሰላም ፣ ለመቻቻልና ለእድገት ከመስራት ይልቅ ልዩነትንና የሃይማኖት አክራሪነተን የሚሰብኩ ፤ በአጠቃላይም በሃይማኖት ስም በሃይማኖት አባቶችና በንጽኋን ዜጎች ላይ የሽብር ጥቃት የሚፈጽሙ አካላትን መላው ህብረተሰብ ሊያጋልጥ ይገባል ነው ያሉት ርዕሰ ደብር በሪሁን ።በአዲስ አበባ ታላቁ አንዋር መስጊድ ውስጥ እና በአካባቢው ከእስልምና ሃይማኖት ተከታይዮች ጋር በመቀላቀል በህዝብ እና በመንግስት ንብረት ላይ ጉዳት ለማድረስ የሞከሩትን እንዲሁም የተቀዳደደ የኢትዮጵያ ሰንደቅ አላማን በማንገብ የሃገርን ክብር ለማዋረድ የሞከሩ አክራሪዎች ፤ ዳግም ይህ መሰሉን ድርጊት እንዳይፈጽሙ ማድረግ ይገባልም ነው ያሉት ።ለዚህም መላው ህብረተሰብና መንግስት የማጋለጥና አስፈላጊውን ህጋዊ እርምጃ ሊወስድ ይገባል ያሉት ደግሞ የጽህፈት ቤቱ ምክትል ቦርድ ሰብሳቢ ሃጂ መሃመድ ኑር ናቸው ።እንደ ፋና ዘገባ ሃጂ መሃመድ አንዳሉት ከሰሞኑ እየተፈጸመ ያለው የአክራሪነት ተግባርም ፈጽሞ የአስልምና እምነት አስተምህሮትን የሚጻረር ነው ።